b'\n_START_ARTICLE_\nEnfonsar la flota\n_START_SECTION_\nDesenvolupament del joc\n_START_PARAGRAPH_\nCada jugador t\xc3\xa9 un tauler quadriculat on col\xc2\xb7loca els seus vaixells sense que l\'adversari els vegi. Al seu torn, indica una coordenada, que es refereix a l\'eix de les ordenades i les abscisses, numerades de l\'1 al 10 i amb lletres. Si ha encertat una posici\xc3\xb3 on hi ha un vaixell, l\'altra persona indica "tocat" i si no \xc3\xa9s aix\xc3\xad, "aigua". Quan s\'han dit totes les caselles que corresponen a un vaixell concret, s\'indica amb la paraula "enfonsat". Tenint en compte les distribucions possibles cal enfonsar tots els vaixells abans de perdre els propis._NEWLINE_Segons l\'edici\xc3\xb3 es permet que els vaixells es toquin pels cantons o cal que estiguin envoltats per aigua per totes les bandes, fet que facilita la seva detecci\xc3\xb3, perqu\xc3\xa8 un cop enfonsat un vaixell es poden marcar com a "aigua" o buides totes les caselles que l\'envolten en totes direccions.\n_START_SECTION_\nVariants\n_START_PARAGRAPH_\nHi ha variants regionals segons el nombre i tipus de vaixells disponibles. Fins i tot existeixen versions, com la japonesa, on els vaixells tenen punts de vida i no queden destru\xc3\xafts al primer tret. El joc consta igualment d\'adaptacions electr\xc3\xb2niques i com a videojoc en diferents suports. _NEWLINE_En algunes edicions difereixen a m\xc3\xa9s a m\xc3\xa9s de les naus implicades, les regles b\xc3\xa0siques. Per exemple, en la versi\xc3\xb3 anomenada "Salvo", cada jugador disposa de diverses tirades per torn, i les va perdent a mesura que els seus vaixells s\xc3\xb3n enfonsats, de manera que al mateix temps que cal encertar la flota contr\xc3\xa0ria, \xc3\xa9s fonamental protegir la pr\xc3\xb2pia. Tampoc no existeix el terme "enfonsat", aix\xc3\xad que el jugador pot perdre torns intentant disparar al costat de porcions tocades quan el vaixell ja ha estat destru\xc3\xaft. _NEWLINE_En la versi\xc3\xb3 anomenada "cega", cada jugador t\xc3\xa9 un nombre fix de trets per torn (usualment tres o cinc) i l\'adversari indica el resultat global, per exemple "dues aig\xc3\xbces i tres tocats", de forma que augmenta la dificultat de detecci\xc3\xb3 i cal esfor\xc3\xa7ar-se m\xc3\xa9s en la deducci\xc3\xb3 de les posicions de cada vaixell.'